b'\n_START_ARTICLE_\nSimon King\n_START_PARAGRAPH_\nSimon King (s. Oxford, Iso-Britannia 1950 (tai 1952)) on englantilainen rumpali. Parhaiten h\xc3\xa4net muistetaan Hawkwindin rumpalina._NEWLINE_H\xc3\xa4nen esikuvinaan nuoruudessa toimivat monet jazz-rumpalit ja yhtyeist\xc3\xa4 ja artisteista Elvis Presley, Chuck Berry sek\xc3\xa4 The Beatles. King aloitti varsinaisen uransa 1960-luvun lopulla Opal Butterfly-nimisess\xc3\xa4 psykedeelisess\xc3\xa4 yhtyeess\xc3\xa4. Yhtye teki pari single\xc3\xa4 ja soundtrackin elokuvaan Groupie Girl, jossa yhtyeen j\xc3\xa4senill\xc3\xa4 oli my\xc3\xb6s pienehk\xc3\xb6t roolit. Loppuaikoina yhtyeess\xc3\xa4 soitti kitaraa Lemmy Kilmister._NEWLINE_Vuonna 1972 space rock-yhtye Hawkwindin rumpalin Terry Ollisin huumeidenk\xc3\xa4ytt\xc3\xb6 oli kasvanut b\xc3\xa4ndin toimintaa haittaavaksi ja uutta rumpalia tarvittiin. Hawkwindin basisti Lemmy Kilmister n\xc3\xa4ki vanhan b\xc3\xa4ndikaverinsa Kingin Lontoossa ja pyysi t\xc3\xa4t\xc3\xa4 liittym\xc3\xa4\xc3\xa4n yhtyeeseen. Simon Kingist\xc3\xa4 tuli t\xc3\xa4rke\xc3\xa4 osa yhtyeen rytmiryhm\xc3\xa4\xc3\xa4, ja h\xc3\xa4nen tavaramerkkins\xc3\xa4 olikin tasainen, suoraviivainen ja tarkka rytmi. Yhtye teki menestyneimm\xc3\xa4t albuminsa 1970-luvun alkupuoliskolla Kingin ollessa mukana kokoonpanossa._NEWLINE_King pysyi yhtyeess\xc3\xa4 aina vuoteen 1978, jolloin erosi henkil\xc3\xb6kohtaisista syist\xc3\xa4. Vuonna 1979 h\xc3\xa4n perusti Jawa-yhtyeen yhdess\xc3\xa4 Nic Potterin ja Huw Lloyd Langtonin kanssa. T\xc3\xa4m\xc3\xa4 kokoonpano soitti my\xc3\xb6s Hawkwind-mies Steve Swindellsin sooloalbumilla Fresh Blood, joka julkaistiin vuonna 1980._NEWLINE_Vuonna 1979 King ja Langton liittyiv\xc3\xa4t uudelleenkasattuun Hawkwindiin ja King oli mukana hyvin menestyneell\xc3\xa4 Live Seventy-Nine-albumilla. Vuonna 1980, Levitation-albumin levytysten aikana, King erosi toistamiseen yhtyeest\xc3\xa4. Syyn\xc3\xa4 olivat j\xc3\xa4lleen henkil\xc3\xb6kohtaiset ongelmat, t\xc3\xa4ll\xc3\xa4 kertaa l\xc3\xa4hinn\xc3\xa4 p\xc3\xa4ihteiden vuoksi. T\xc3\xa4m\xc3\xa4n j\xc3\xa4lkeen King oli mukana lyhytaikaisessa Turbo-yhtyeess\xc3\xa4 (mukana my\xc3\xb6s Hawkwind-mies Simon House), ja vuonna 1982 h\xc3\xa4n harjoitteli viel\xc3\xa4 Hawkwindin kanssa, mutta p\xc3\xa4\xc3\xa4tti kuitenkin lopettaa musiikkiuransa samana vuonna._NEWLINE_Viime vuosina Simon King on toiminut tiett\xc3\xa4v\xc3\xa4sti antiikki- ja kierr\xc3\xa4tysalalla.'